આમ તો સદીઓથી માનવીને આ પૃથ્વીની જાણીઅજાણી ભોમકાઓ ખૂંદવાનું ને નવાં નવાં રહસ્યો જાણવાનું કુતૂહલ રહ્યું છે. પૃથ્વીનો તાગ પામવાની માનવજાતની ઝંખના તો માનવજાતિના ઉદભવ સાથે જ પેદા થઈ હશે, પણ એ માટે નક્શા જેવી કોઈક રચના કરવાનો અને તેનો આવડે તેવો ઉપયોગ કરવાની પ્રવૃત્તિનાં મૂળિયાં પણ ૮,૦૦૦ જેટલાં વર્ષ જૂનાં મનાય છે, એટલે તો જ્યાં પહોંચવું જ મુશ્કેલ હોય એવી ગિરિકંદરાઓ ને ગુફાઓમાં પણ પ્રાચીન નકશાઓનાં ચિત્રો મળી આવ્યાં છે.